P6_TA(2005)0249

Kakovost statističnih podatkov v zvezi s čezmernim primanjkljajem *

Zakonodajna resolucija Evropskega parlamenta o predlogu Uredbe Sveta o spremembi Uredbe (ES) št. 3605/93 glede kakovosti statističnih podatkov v okviru postopka v zvezi s čezmernim primanjkljajem (KOM(2005)0071 — C6-0108/2005 — 2005/0013(CNS))

(Postopek posvetovanja)

Evropski parlament,

- ob upoštevanju predloga Komisije Svetu (KOM(2005)0071) [1],

- ob upoštevanju tretje alinee člena 104(14) Pogodbe ES, v skladu s katerim se je Svet posvetoval s Parlamentom (C6-0108/2005),

- ob upoštevanju člena 51 Poslovnika,

- ob upoštevanju poročila Odbora za ekonomske in monetarne zadeve (A6-0181/2005),

1. odobri predlog Komisije, kakor je bil spremenjen;

2. poziva Komisijo, da ustrezno spremeni svoj predlog, na podlagi člena 250(2) Pogodbe ES;

3. poziva Svet, da obvesti Parlament, če namerava odstopati od besedila, ki ga je Parlament odobril;

4. poziva Svet, da se ponovno posvetuje s Parlamentom, če namerava bistveno spremeniti predlog Komisije;

5. naroči svojemu predsedniku, naj stališče Parlamenta posreduje Svetu in Komisiji

BESEDILO, KI GA PREDLAGA KOMISIJA | SPREMEMBE PARLAMENTA |

Sprememba 1

UVODNA IZJAVA 2

(2) Vlogo Komisije kot statističnega organa v tem okviru v imenu Komisije izvaja Eurostat. Kot oddelek Komisije, pristojen za izvajanje nalog Komisije v zvezi s pripravljanjem statističnih podatkov Skupnosti mora Eurostata izvajati naloge v skladu z načeli nepristranskosti, zanesljivosti, relevantnosti, stroškovne učinkovitosti, statistične zaupnosti in preglednosti, kot so določena v Sklepu Komisije z dne 21. aprila 1997 o vlogi Eurostata pri pripravi statističnih podatkov Skupnosti. | (2) Vlogo Komisije kot statističnega organa v tem okviru v imenu Komisije izvaja Eurostat. Kot oddelek Komisije, pristojen za izvajanje nalog Komisije v zvezi s pripravljanjem statističnih podatkov Skupnosti mora Eurostat izvajati naloge v skladu z načeli nepristranskosti, zanesljivosti, relevantnosti, stroškovne učinkovitosti, statistične zaupnosti in preglednosti, kot so določena v Sklepu Komisije z dne 21. aprila 1997 o vlogi Eurostata pri pripravi statističnih podatkov Skupnosti. Pravila ravnanja za področje evropske statistike, ki jih bodo skupaj pripravili evropski statistični instituti in Eurostat, bi morala okrepiti načela poklicne neodvisnosti, zadostnosti virov in kakovosti statističnih podatkov. |

Sprememba 2

UVODNA IZJAVA 5

(5) Verodostojnost proračunskega nadzora je bistveno odvisna od zanesljivih proračunskih statističnih podatkov. Izredno pomembno je, da so podatki, ki jih sporočijo države članice v skladu z Uredbo (ES) št. 3605/93 in ki jih Komisija posreduje Svetu v skladu s Protokolom, zelo kakovostni. | (5) Verodostojnost proračunskega nadzora je bistveno odvisna od zanesljivih proračunskih statističnih podatkov. Izredno pomembno je, da so podatki, ki jih sporočijo države članice v skladu z Uredbo (ES) št. 3605/93 in ki jih Komisija posreduje Svetu v skladu s Protokolom, zelo kakovostni. V tem okviru bi morale biti točke 1.5, 1.6 in 1.7 poročila Sveta ECOFIN z dne 20. marca 2005, ki ga je odobril Evropski svet v Bruslju 22. in 23. marca 2005, in Temeljna načela uradnih statistik divizije za statistiko pri oddelku Združenih narodov za gospodarske in socialne zadeve osnova za doseganje zahtevanih visokih standardov kakovosti. |

Sprememba 3

UVODNA IZJAVA 9

(9) Med Komisijo in statističnimi organi držav članic je treba vzpostaviti stalen dialog, da se zagotovi kakovost dejanskih podatkov, ki jih poročajo države članice, in državnih računov, ki so podlaga za te podatke. V ta namen lahko Komisija redno izvaja obiske, namenjene pogovorom, in temeljite nadzorne obiske ter tako krepi spremljanje sporočenih podatkov in zagotavlja stalno zanesljivost kakovosti podatkov. Države članice morajo Komisiji nemudoma zagotoviti dostop do informacij. | (9) Med Komisijo in statističnimi organi držav članic bi bilo treba vzpostaviti stalen dialog, da se zagotovi kakovost dejanskih podatkov, ki jih poročajo države članice, in državnih računov, ki so podlaga za te podatke. V ta namen lahko Komisija redno izvaja obiske, namenjene pogovorom, in temeljite nadzorne obiske ter tako krepi spremljanje sporočenih podatkov in zagotavlja stalno zanesljivost kakovosti podatkov. Države članice morajo Komisiji nemudoma zagotoviti dostop do informacij. Komisija bi morala redno obveščati Evropski parlament in Svet o načrtih za in delu na izboljševanju kakovosti statistik v Evropski uniji. |

Sprememba 5

ČLEN 1, TOČKA 2Člen 7, odstavek 2 a (novo) (Uredba (ES) št. 3605/93)

| 2a. Če podatki o načrtovanem vladnem primanjkljaju in dolgu ali revizije le-teh ne uporabljajo "skupnega zunanjega predvidevanja", ki ga je Komisija objavila v okviru usklajevanja gospodarskih in fiskalnih politik za primerjavo med državami članicami, države članice podrobno pojasnijo razloge za odklone in izračunajo razliko med predvidevanji. |

Sprememba 6

ČLEN 1, TOČKA 3Člen 9, odstavek 1 (Uredba (ES) št. 3605/93)

1. Komisija (Eurostat) ocenjuje kakovost dejanskih podatkov, ki jih poročajo države članice, in temeljnih državnih računov. Kakovost dejanskih podatkov pomeni skladnost z računovodskimi pravili, popolnost, zanesljivost, pravočasnost in njihovo doslednost. | 1. Komisija (Eurostat) redno ocenjuje kakovost dejanskih podatkov, ki jih poročajo države članice, in temeljnih državnih računov. Kakovost dejanskih podatkov pomeni skladnost s standardi Evropskega sistema računov 1995 (ESR 95), popolnost, zanesljivost, primerljivost, pravočasnost in njihovo doslednost. |

Sprememba 7

ČLEN 1, TOČKA 3Člen 9, odstavek 2 a (novo) (Uredba (ES) št. 3605/93)

| 2a. Komisija (Eurostat) redno poroča Evropskemu parlamentu in Svetu o kakovosti dejanskih podatkov, ki jih sporočijo države članice, in o razvoju vseevropskih minimalnih standardov za kakovost statistike. |

Sprememba 8

ČLEN, TOČKA 3Člen 12, odstavek 1 (Uredba (ES) št. 3605/93)

Komisija (Eurostat) zagotavlja stalen dialog z statističnimi organi držav članic. V ta namen bo Komisija v vseh državah članicah redno izvajala obiske, namenjene pogovorom, in temeljite nadzorne obiske. | Komisija (Eurostat) zagotavlja stalen dialog s statističnimi organi držav članic. V ta namen bo Komisija (Eurostat) v vseh državah članicah redno izvajala obiske, namenjene pogovorom; lahko izvede tudi temeljite nadzorne obiske v skladu z Uredbo (ES) št. 322/97. Obiski, namenjeni pogovorom, so izvedeni v skladu z urnikom, dogovorjenim med državami članicami in Komisijo (Eurostatom). Če je to mogoče, se obiski, namenjeni pogovorom, izvršijo v vseh državah članicah hkrati na podlagi letnega poročila o presoji statističnih podatkov in perspektiv na tem področju. |

Sprememba 9

ČLEN 1, TOČKA 3Člen 12, odstavek 2 (Uredba (ES) št. 3605/93)

Obiski, namenjeni pogovorom, se izvajajo za pregled sporočenih podatkov, preučitev metodoloških vprašanj in oceno skladnosti z računovodskimi pravili. Temeljiti nadzorni obiski se izvajajo za spremljanje procesa in računovodskih izkazov, ki upravičujejo sporočene podatke, in za ugotovitev skladnosti z računovodskimi pravili in popolnosti, zanesljivosti, pravočasnosti in doslednosti podatkov. | Obiski, namenjeni pogovorom, se izvajajo za pregled sporočenih podatkov, preučitev metodoloških vprašanj in oceno skladnosti z računovodskimi pravili. Rezultati obiskov, namenjenih pogovorom, se sporočijo vsaj nacionalnim statističnim institutom držav članic. Temeljiti nadzorni obiski se izvajajo za spremljanje procesa in računovodskih izkazov, ki upravičujejo sporočene podatke, in za ugotovitev skladnosti z računovodskimi pravili in popolnosti, zanesljivosti, pravočasnosti in doslednosti sporočenih podatkov. O temeljitih nadzornih obiskih odloči Komisija (Eurostat) v primeru resnega dvoma o zanesljivosti ali skladnosti teh podatkov, in kot načrtovano v programu. |

Sprememba 10

ČLEN 1, TOČKA 3Člen 13, odstavek 1 (Uredba (ES) št. 3605/93)

1. Med izvajanjem temeljitih nadzornih obiskov v državah članicah lahko Komisiji pomagajo strokovnjaki, predvsem iz drugih držav članic, nacionalni organi držav članic, ki so pooblaščeni za kontrolo državnih računov, in drugi oddelki Komisije. | 1. Med izvajanjem temeljitih nadzornih obiskov v državah članicah lahko Komisiji (Eurostatu) pomagajo strokovnjaki iz drugih držav članic, ki so uradniki iz nacionalnih statističnih organov ali, v posebnih primerih, iz drugih nacionalnih organov držav članic, ki so pooblaščeni za kontrolo državnih računov ali drugi oddelki Komisije, v skladu s sporazumom med zadevno državo članico in Komisijo (Eurostatom). |

Sprememba 11

ČLEN 1, TOČKA 3Člen 13, odstavek 1 a (novo) (Uredba (ES) št. 3605/93)

| 1a. Eurostat ima med vsemi organi Skupnosti glavno vlogo za nadzor kakovosti statističnih podatkov. Vseeno pa mora Eurostat upoštevati interni postopek ohranjanja kontaktov in obveščanja ostalih pristojnih organov Skupnosti med pripravami za nadzor, po zaključku nadzornih obiskov pa mora med postopkom sprejemanja odločitev odločiti skupaj z njimi. |

Sprememba 12

ČLEN 1, TOČKA 3Člen 14 (Uredba (ES) št. 3605/93)

Komisija (Eurostat) poroča Ekonomsko-finančnemu odboru o ugotovitvah obiskov, namenjenih pogovorom, in temeljitih nadzornih obiskov. Ta poročila se objavijo. | Komisija (Eurostat) poroča Ekonomsko-finančnemu odboru o ugotovitvah obiskov, namenjenih pogovorom. Evropskemu parlamentu in Svetu sporoči sklepe temeljitih nadzornih obiskov. Ta poročila se objavijo. |

Sprememba 13

ČLEN 1, TOČKA 3Člen 16, odstavek 2 a (novo) (Uredba (ES) št. 3605/93)

| 2a. Komisija (Eurostat) poroča Evropskemu parlamentu in Svetu o spremenjenih podatkih in o razlogih za spremembo. |

[1] Še ni objavljeno v Uradnem listu.

--------------------------------------------------